o spremembi Uredbe Sveta (EU) 2022/109 o določitvi ribolovnih možnosti za leto 2022 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije, glede sardona

S predlogom se državam članicam dodeljujejo ribolovne možnosti v skladu s cilji Uredbe (EU) št. 1380/2013 Evropskega parlamenta in Sveta o skupni ribiški politiki. Države članice morajo v skladu s členoma 16 in 17 Uredbe (EU) št. 1380/2013 določiti, kako se lahko ribolovne možnosti, ki so jim na voljo, dodelijo plovilom, ki plujejo pod njihovo zastavo, pri čemer upoštevajo nekatera merila za dodeljevanje ribolovnih možnosti. Zato imajo države članice pri razdeljevanju dodeljenega celotnega dovoljenega ulova (TAC) potrebno polje proste presoje, glede na socialno-ekonomski model, ki ga izberejo same, za izkoriščanje ribolovnih možnosti, ki so jim na voljo.

Uredba Sveta (EU) 2022/109 določa ribolovne možnosti za leto 2022 za nekatere staleže rib, ki se uporabljajo za vode Unije in za ribiška plovila Unije v nekaterih vodah zunaj Unije. Te ribolovne možnosti se v obdobju, v katerem veljajo, večkrat spremenijo glede na najnovejša znanstvena mnenja in razvoj dogodkov.

Uredba Sveta (EU) 2022/109, kakor je bila spremenjena z Uredbo Sveta (EU) 2022/1091, določa začasni TAC za sardona na podobmočjih ICES 9 in 10 ter v vodah Unije območja Odbora za ribištvo za vzhodni srednji Atlantik (CECAF) v razdelku 34.1.1 za obdobje od 1. julija 2022 do 30. septembra 2022, do objave znanstvenega mnenja ICES za obdobje od 1. julija 2022 do 30. junija 2023, da bi se lahko ribolovne dejavnosti nadaljevale. Začasni TAC v višini 10 061 ton temelji na ulovu v tretjem četrtletju leta 2021.

Sardon (Engraulis encrasicolus) v razdelku ICES 9a je kratkoživa vrsta z velikimi medletnimi nihanji staleža, ribolov te vrste pa je v veliki meri odvisen od prihajajočega letnika. Zato je ICES junija predložil znanstveno mnenje za obdobje upravljanja od 1. julija do 30. junija naslednjega leta. To zagotavlja, da njegovo znanstveno mnenje temelji na najboljši možni oceni letne prirasti te kratkožive vrste.

Komisija se je o uporabljeni metodologiji posvetovala z Mednarodnim svetom za raziskovanje morja (ICES). Znanstveno mnenje ICES temelji na okviru, ki so ga oblikovale njegove strokovne skupine in organi odločanja, in se izda v skladu z memorandumom o soglasju s Komisijo.

Deležniki so v odgovorih na navedeno letno sporočilo predstavili svoja stališča o oceni stanja virov, ki jo je izvedla Komisija, in o ustreznem odzivu z ukrepi upravljanja. Komisija je njihove odgovore upoštevala pri oblikovanju tega predloga.

Komisija se je o svojem pristopu k različnim predlogom o ribolovnih možnostih posvetovala z deležniki, zlasti prek svetovalnih svetov, in državami članicami na podlagi svojega letnega sporočila z naslovom Za bolj trajnostni ribolov v EU: trenutno stanje in usmeritve za leto 2022,

UREDBA SVETA

o spremembi Uredbe Sveta (EU) 2022/109 o določitvi ribolovnih možnosti za leto 2022 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije, glede sardona

SVET EVROPSKE UNIJE JE –

ob upoštevanju Pogodbe o delovanju Evropske unije ter zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1)Uredba Sveta (EU) 2022/109 določa ribolovne možnosti za leto 2022 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije.

(2)Uredba (EU) 2022/109, kakor je bila spremenjena z Uredbo Sveta (EU) 2022/1091, določa začasni največji dovoljeni ulov (TAC) za sardona (Engraulis encrasicolus) na podobmočjih Mednarodnega sveta za raziskovanje morja (ICES) 9 in 10 ter v vodah Unije območja Odbora za ribištvo za vzhodni srednji Atlantik (CECAF) v razdelku 34.1.1 za obdobje od 1. julija 2022 do 30. septembra 2022, do objave znanstvenega mnenja ICES za obdobje od 1. julija 2022 do 30. junija 2023, in omogoča nadaljevanje ribolovnih dejavnosti. Po objavi navedenega mnenja 17. junija 2022 bi bilo treba določiti dokončni TAC za obdobje od 1. julija 2022 do 30. junija 2023. TAC bi bilo treba določiti v višini 15 777 ton, kakor je navedeno v mnenju.

(3)Uredbo (EU) 2022/109 bi bilo zato treba ustrezno spremeniti.

(4)Omejitev ulova za sardona na podobmočjih ICES 9 in 10 ter v vodah Unije območja CECAF v razdelku 34.1.1 bi se morala uporabljati od 1. julija 2022. Taka retroaktivna uporaba ne vpliva na načeli pravne varnosti in varstva legitimnih pričakovanj, saj so zadevne ribolovne možnosti povečane. Zaradi nujnosti bi morala ta uredba začeti veljati na dan objave v Uradnem listu Evropske unije –

SPREJEL NASLEDNJO UREDBO:

Člen 1

Sprememba Uredbe (EU) 2022/109

Uredba (EU) 2022/109 se spremeni v skladu s Prilogo k tej uredbi.

“

Člen 2

Ta uredba začne veljati na dan objave v Uradnem listu Evropske unije.

Uporablja se od 1. julija 2022.

Ta uredba je v celoti zavezujoča in se neposredno uporablja v vseh državah članicah.

V Bruslju,